Kombinovaný systém ochraňovania mobilizačných rezerv v rezorte zdravotníctva

1. Úvod

     	Rezort zdravotníctva má nezastupiteľné miesto v bezpečnostnom systéme   Slovenskej 
republiky, ktoré vyplýva z jeho špecifického postavenia určeného na záchranu ľudských životov a na poskytovanie zdravotnej starostlivosti obyvateľstvu, Ozbrojeným silám Slovenskej republiky a útvarom Ministerstva vnútra Slovenskej republiky, postihnutým následkami krízovej situácie alebo mimoriadnej udalosti. 
           Slovenská republika garantuje občanom poskytovanie zdravotnej starostlivosti v krízových situáciách a v mimoriadnych situáciách, z čoho vyplýva objektívna potreba pripravovať zdravotníctvo na plnenie týchto úloh. Rezort zdravotníctva sa vo svojej mierovej činnosti priebežne a systematicky pripravuje na plnenie úloh spojených s vytvorením rozšíreného lôžkového fondu. Súbežne zdravotníctvo na tento účel pripravuje celý rad personálnych, riadiacich, organizačných, materiálnych a dokumentačných opatrení, ktorých cieľom je organizovane vykonať prechod určených zdravotníckych zariadení z mierovej činnosti na činnosť v krízovej situácii alebo v mimoriadnej situácii.
	Jedným z hlavných opatrení, ktoré rezort zdravotníctva vykonáva na svoju prípravu poskytovať zdravotnú starostlivosť obyvateľstvu, ozbrojeným silám a ďalším zložkám v krízových situáciách a v mimoriadnych situáciách, je materiálne zabezpečenie určených zdravotníckych zariadení, ktoré spočíva vo vytvorení zásob mobilizačných rezerv pre rezort zdravotníctva, najmä v sortimente liekov a zdravotníckych pomôcok.    
Mobilizačné rezervy sú súčasťou príprav na zabezpečenie obrany štátu a vytvárajú sa na základe požiadaviek systému hospodárskej mobilizácie. Mobilizačné rezervy sú určené na použitie v období mimoriadnej udalosti, mimoriadnej situácie a krízovej situácie.

2. Analýza súčasného stavu tvorby a ochraňovania mobilizačných rezerv v rezorte zdravotníctva	

	Ministerstvo zdravotníctva Slovenskej republiky (ďalej len ako „ministerstvo zdravotníctva“) metodicky zabezpečuje tvorbu mobilizačných rezerv v rezorte zdravotníctva. Ministerstvo zdravotníctva spracováva a vydáva v spolupráci s hlavnými medicínskymi odborníkmi tabuľku sortimentu mobilizačných rezerv podľa profilov a noriem pre vytvorenie rozšíreného lôžkového fondu v rezorte zdravotníctva, ktorá sa podľa potreby novelizuje. Posledná verzia tejto tabuľky je platná od 1. júla 2006.
	Tabuľka sortimentu obsahuje 219 položiek liekov a zdravotníckych pomôcok pre profil chirurgický a interný. Na profily chirurgický a interný sa budú reprofilizovať všetky mierové lôžka v zdravotníckych zariadeniach určených ako subjekty hospodárskej mobilizácie, okrem onkologických a psychiatrických nemocníc, kde zostanú zachované onkologické a psychiatrické lôžka. Pre onkologické nemocnice má tabuľka 76 položiek liekov a zdravotníckych pomôcok a pre psychiatrické nemocnice 69 položiek liekov a zdravotníckych pomôcok.
	Rezort zdravotníctva v súčasnosti vytvára prostredníctvom Správy štátnych hmotných rezerv Slovenskej republiky (ďalej len ako „Správa rezerv“) zásoby mobilizačných rezerv v zmysle zákona Národnej rady Slovenskej republiky č. 82/1994 Z. z. o štátnych hmotných rezervách v znení neskorších predpisov v sortimente liekov a zdravotníckych pomôcok na základe požiadaviek 59 lôžkových zdravotníckych zariadení určených ako subjekty hospodárskej mobilizácie.
	Ochraňovateľom v súčasnosti vytvorených zásob mobilizačných rezerv je ministerstvom zdravotníctva určený subjekt hospodárskej mobilizácie - akciová spoločnosť Imuna Pharm v Šarišských Michaľanoch, ktorá má uzatvorenú zmluvu o ochraňovaní zásob mobilizačných rezerv, ako aj zmluvu o ochraňovaní nehnuteľného majetku mobilizačných rezerv so Správou rezerv. Zásoby sú podľa tejto zmluvy majetkom štátu v správe Správy  rezerv. Sú uložené v piatich skladoch mobilizačných rezerv, ktoré sú taktiež v správe Správy rezerv, a to: Cabaj - Pereš, Plavecký Peter, Liptovský Hrádok, Banská Štiavnica a Trebišov. Počet skladov sa postupne znižuje, v roku 2002 bolo 12 skladov, v priebehu roka 2004 bolo zrušených 6 skladov a v súčasnosti je spomenutých 5 skladov. 
S postupným znižovaním počtu skladov sa znižuje aj množstvo zásob mobilizačných rezerv, tzv. účelných zásob, ktoré sa vytvárajú na základe požiadaviek subjektov hospodárskej mobilizácie v súlade s platnou tabuľkou sortimentu mobilizačných rezerv podľa profilov a noriem pre vytvorenie rozšíreného lôžkového fondu. Zásoby mobilizačných rezerv klesajú aj následkom znižovania počtu lôžok. Vznikajú tzv. neúčelné zásoby z mobilizačných rezerv, ktoré boli vytvorené v minulosti pre vyšší počet lôžok pre rozšírený lôžkový fond v subjektoch hospodárskej mobilizácie v porovnaní so súčasnosťou. 
Návrh na stanovenie počtu lôžok v rozšírenom lôžkovom fonde Slovenskej republiky bol predmetom rokovania vlády Slovenskej republiky, ktorá uznesením č. 964 zo dňa 7. decembra 2005 stanovila počet lôžok na 30 000. 
Neúčelné zásoby vznikli aj dôsledkom v minulosti platných tabuliek sortimentu mobilizačných rezerv, v ktorých bolo väčšie množstvo položiek a tým aj vyššie požiadavky subjektov hospodárskej mobilizácie na vytvorenie zásob mobilizačných rezerv. Neúčelné zásoby mobilizačných rezerv sa priebežne vyčleňujú v zmysle § 6f zákona NR SR č. 82/1994 Z. z. o štátnych hmotných rezervách v znení neskorších predpisov. 
Neúčelné zásoby vznikajú aj v sortimente liekov, ktorým prešla doba použiteľnosti alebo exspirácie z dôvodu, že nebolo možné celé skladované množstvo liekov včas obmeniť. Novým spôsobom ochraňovania mobilizačných rezerv by sa, okrem iného, malo predísť aj finančným stratám väčšieho rozsahu z dôvodu neobmenenia liekov. 

Náklady na hnuteľný a nehnuteľný majetok v rokoch 2004 až 2006

Hnuteľný majetok:

P.
č.

Ukazovateľ

Náklady v Sk
rok 2004

Náklady v Sk
rok 2005

Náklady v Sk
rok 2006

1 | 2 | 3 | 4 | 5
1. | Mzdové prostriedky | 11.788.139,- | 6.052.766,- | 6.444.340,-
2. | Cestovné výdavky | 18.101,- | 15.206,- | 19.789,-
3. | Materiál a dodávky | 678.879,- | 302.471,- | 381.948,-
4. | Dopravné | 824.797,- | 39.656,- | 28.167,-
5. | Energie a komunikačné služby | 4.054.548,- | 2.696.021,- | 3.328.604,-
6. | Údržba hnuteľného majetku | 3.034.514,- | 0,- | 1.556,-
7. | Nájomné | 0,- | 0,- | 0,-
8. | Náklady spojené so strážením | 9.938,- | 0,- | 0,-
9. | Ostatné úhrady | 38.297,- | 5.057,- | 30.813,-
| Spolu: | 20.456.213,- | 9.111.177,- | 10.235.217,-

Nehnuteľný majetok:

P.
č.

Ukazovateľ

Náklady v Sk
rok 2004

Náklady v Sk
rok 2005

Náklady v Sk
rok 2006

1 | 2 | 3 | 4 | 5
1. | Rutinná a štandardná údržba | 3.703.073,- | 722.533,- | 413.380,-
2. | Revízie | 229.181,- | 199.328,- | 365.425,-
3. | Materiálové náklady | 0,- | 0,- | 158.292,-
4. | Drobný hmotný majetok | 0,- | 0,- | 185.856,-
5. | Ostatné úhrady | 0,- | 0,- | 13.285,-
6. | Mzdové prostriedky | 0,- | 0,- | 446.558,-
| Spolu: | 3.932.254,- | 921.861,- | 1.582.793,-

Hnuteľný a nehnuteľný majetok spolu:

Náklady v Sk
rok 2004

Náklady v Sk
rok 2005

Náklady v Sk
rok 2006

1 | 2 | 3
24.388.467,- | 10.033.038,- | 11.818.010

Účtovná hodnota zásob mobilizačných rezerv ku dňu 30. 6. 2007 je nasledovná:

-	účelné zásoby       - 516,8 mil. Sk,
-	neúčelné zásoby   -   76,4 mil. Sk.

Ochraňovateľom vybraných účelných zásob mobilizačných rezerv sú od roku 2005 okrem Imuny Pharm, a. s. Šarišské Michaľany aj Fakultná nemocnica s poliklinikou Bratislava, Fakultná nemocnica Nitra a Fakultná nemocnica s poliklinikou F. D. Roosevelta Banská Bystrica, ktoré sú ministerstvom zdravotníctva určené ako subjekty hospodárskej mobilizácie. Uvedené fakultné nemocnice uzatvorili zmluvu o ochraňovaní zásob mobilizačných rezerv so Správou rezerv. Lieky boli dodané Správou rezerv do nemocničných lekární, ktoré sú organizačnou zložkou uvedených zdravotníckych zariadení, na základe návrhu ministerstva zdravotníctva na nákup a rozmiestnenie vybraného sortimentu liekov mobilizačných rezerv do nemocničných lekární uvedených zdravotníckych zariadení, ako aj rozhodnutí Správy rezerv na hmotné doplnenie. Sortiment liekov, uložených v nemocničných lekárňach pre prípad vzniku krízových situácií, je bežným sortimentom nemocníc. Pri ohrozenej exspirácii liekov nemocničná lekáreň vydá tieto lieky na nemocničné oddelenia na poskytovanie bežnej ústavnej zdravotnej starostlivosti a do zásob mobilizačných rezerv nakúpi čerstvé šarže liekov od dodávateľov liekov v lehote do 30 dní. 
Finančné a účtovné  vyrovnanie obmeny liekov je ošetrené v zmluve o ochraňovaní zásob mobilizačných rezerv medzi Správou rezerv a predmetným zdravotníckym zariadením. 
Správa rezerv uhrádza bežné a mzdové výdavky spojené s ochraňovaním zásob mobilizačných rezerv uložených v nemocničných lekárňach uvedených troch fakultných nemocníc. 
Náklady na ochraňovanie a skladovanie liekov v nemocničných lekárňach predstavujú ročne na jednu lekáreň od 40 do 100 tis. Sk. 

Fakultné nemocnice, ktoré ochraňujú vybraný sortiment liekov, hodnotia túto skutočnosť pozitívne najmä z toho hľadiska, že sa v nemocničných lekárňach nachádza stála zásoba liekov, ktorú je možné okamžite použiť k zabezpečeniu zdravotnej starostlivosti zasiahnutým a zraneným osobám pri vzniku krízových situácií alebo v dôsledku mimoriadnych udalostí. Z hľadiska toho, že je potrebné vykonávať obmenu liekov, môže nemocničná lekáreň vykonať túto obmenu kedykoľvek, to znamená, že má k dispozícii zásobu liekov, ktorú môže využiť pri nedostatku vlastných zásob s tým, že čerstvé šarže doplní do zásob mobilizačných rezerv po ich spotrebe v mierovej prevádzke nemocnice.

3.	 Návrh kombinovaného systému ochraňovania mobilizačných rezerv

Návrh ďalšieho spôsobu zabezpečovania liekov a zdravotníckych pomôcok vychádza z potreby uloženia liekov a zdravotníckych pomôcok priamo v zdravotníckych zariadeniach, subjektoch hospodárskej mobilizácie, ktoré budú poskytovateľmi zdravotnej starostlivosti v čase krízových situácií a pri odstraňovaní následkov mimoriadnej udalosti tak, ako je to odskúšané v uvedených troch fakultných nemocniciach. Tento spôsob umožní zdravotníckym zariadeniam rýchlejšiu dostupnosť k liekom potrebným na rýchle zabezpečenie zdravotnej starostlivosti a tým k úspore času nevyhnutného na dovezenie mobilizačných rezerv zo skladu mobilizačných rezerv. Návrh ďalej vychádza z nevyhnutnej potreby zabezpečenia obmeny a tým udržania liekov a zdravotníckych pomôcok v životnosti tak, aby boli včas, pred dátumom exspirácie, resp. stanovenej doby použiteľnosti, spotrebované prostredníctvom nemocničných lekární v zdravotníckych zariadeniach určených ako subjekty hospodárskej mobilizácie.  Spotrebované množstvá sortimentu budú doplnené v rámci zásob mobilizačných rezerv od dodávateľov liekov v lehote do 30 dní. 

  	K efektívnejšiemu zabezpečeniu obmeny navrhujeme inovovať tabuľku sortimentu a množstva mobilizačných rezerv liekov a zdravotníckych pomôcok podľa profilov a noriem pre vytvorenie rozšíreného lôžkového fondu v rezorte zdravotníctva, vydanú v roku 2006.  Tabuľka by mala byť navrhnutá tak, aby optimálny výber liekov a zníženie položiek sortimentu mobilizačných rezerv umožnil ich obmenu pri bežnom poskytovaní zdravotnej starostlivosti.  

Lieky a zdravotnícke pomôcky sa navrhujú uložiť a ochraňovať v týchto zdravotníckych zariadeniach: Fakultná nemocnica s poliklinikou Bratislava, Fakultná nemocnica Trnava,  Fakultná nemocnica Nitra, Fakultná nemocnica Trenčín, Nemocnica s poliklinikou Žilina, Fakultná nemocnica s poliklinikou F. D. Roosevelta Banská Bystrica, Fakultná nemocnica s poliklinikou J. A. Reimana Prešov, Fakultná nemocnica L. Pasteura Košice a Ústredná vojenská nemocnica SNP Ružomberok. Ako už bolo spomenuté v analýze súčasného stavu tvorby a ochraňovania mobilizačných rezerv v rezorte zdravotníctva, v troch fakultných nemocniciach sú zásoby mobilizačných rezerv uložené,  ochraňované a obmieňané už od roku 2005.

Množstvo zásob mobilizačných rezerv, ktoré by bolo uložené v týchto zdravotníckych zariadeniach, navrhujeme na obdobie 10 dní pre poskytovanie zdravotnej starostlivosti pri vzniku krízovej situácie. 

Uloženie zásob mobilizačných rezerv na obdobie ďalších 20 dní navrhujeme u ochraňovateľa mobilizačných rezerv v skladoch mobilizačných rezerv. Správa rezerv navrhuje presunúť zásoby do skladových priestorov Správy rezerv, a to do závodu Kopaničiar - Častkovce, závodu Ľupčianka – Slovenská Ľupča a do skladu ochraňovateľa mobilizačných rezerv Imuna Pharm, a. s. Šarišské Michaľany. Skladovacie priestory na skladovanie liekov a zdravotníckych pomôcok musia zodpovedať požiadavkám na správnu veľkodistribučnú prax v súlade s § 32 zákona NR SR č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a v súlade s vyhláškou Ministerstva zdravotníctva Slovenskej republiky č. 274/1998 Z. z. o požiadavkách na správnu výrobnú prax a správnu veľkodistribučnú prax v znení neskorších predpisov. 

           	Náklady na ochraňovanie zásob v súčasných piatich skladoch predstavujú ročne čiastku približne 13,7 mil. Sk, po presunutí do skladových priestorov Správy rezerv a do ôsmich nemocničných lekární by predstavovali približne 3 mil. Sk. 
Navrhované sklady budú slúžiť jednak na skladovanie zásob mobilizačných rezerv, ktoré bude potrebné vyskladniť pri vzniku krízovej situácie do ďalších lôžkových zdravotníckych zariadení, ktoré sú subjektmi hospodárskej mobilizácie na poskytovanie zdravotnej starostlivosti a jednak na vykonávanie obmeny liekov a zdravotníckych pomôcok s nemocničnými lekárňami vybraných ôsmich zdravotníckych zariadení – subjektov hospodárskej mobilizácie. Z týchto skladov budú dodávané spotrebované lieky, ktoré budú v rámci obmeny použité v bežnej prevádzke nemocníc.
Finančné vyrovnanie za spotrebované lieky v bežnej prevádzke bude prebiehať medzi zdravotníckym zariadením a Správou rezerv. 
Základnou požiadavkou realizácie uvedeného spôsobu je nevyhnutnosť zabezpečenia nepretržitého ročného kolobehu, dodávateľ liekov – sklady mobilizačných rezerv – nemocničné   lekárne.  
Vzhľadom na exspiračné doby, nevyhnutnosť objednávania sortimentu u dodávateľa liekov, zabezpečenie spotreby v zdravotníckych zariadeniach, ako i finančné možnosti pre nákup, navrhujeme realizáciu po etapách, a to v rámci zásob mobilizačných rezerv na 10 dní. 

V prvej etape Správa rezerv v súlade s vlastnými finančnými možnosťami z zrealizuje nákup cca 1/3 liekov a zdravotníckych pomôcok, ktoré vychádzajú z projektu tvorby zásob mobilizačných rezerv, spracovaného podľa požiadaviek subjektov hospodárskej mobilizácie. Dodávka od dodávateľa liekov bude v tejto etape uložená v sklade mobilizačných rezerv u ochraňovateľa.

V druhej etape ochraňovateľ vyskladní lieky a zdravotnícke pomôcky spomenutým zdravotníckym zariadeniam v krajských mestách podľa nevyhnutnosti ich obmeny, ako aj ich pohotovosti v týchto zariadeniach pre prípad krízovej situácie. Zároveň Správa rezerv  z bežného účtu zabezpečí nákup vyskladnených liekov a zdravotníckych pomôcok do skladu mobilizačných rezerv ochraňovateľa.

V tretej etape zdravotnícke zariadenie spotrebuje v rámci obmeny lieky a zdravotnícke pomôcky vo vlastnom zdravotníckom zariadení v rámci poskytovania zdravotnej starostlivosti a odvedie finančné prostriedky na bežný účet Správy rezerv. Doplnenie nevyhnutného množstva liekov a zdravotníckych pomôcok bude zabezpečené ochraňovateľom zo skladu mobilizačných rezerv. Do skladu mobilizačných rezerv bude vyskladnené množstvo dodané dodávateľom liekov v rámci nákupu z bežného účtu Správy rezerv. Fakturácia spotrebovaných liekov a zdravotníckych pomôcok bude prebiehať medzi dotknutým zdravotníckym zariadením a Správou rezerv.